Αν επιθυμείς να πραγματοποιήσεις ένα ταξίδι, που να κατακλύζεται από αριστοκρατική φινέτσα και κοσμοπολίτικη αύρα που είναι ικανή να σε σαγηνεύσει, τότε σίγουρα πρέπει να επισκεφτείς στο Σάλτσμπουργκ. Στην Ελλάδα πολλές φορές έχουμε την τάση να το προφέρουμε ως Σαλτσβούργο. Δεν πρέπει όμως να το συγχέουμε με το Στρασβούργο, καθώς πρόκειται για διαφορετική τοποθεσία, το Σάλτσμπουργκ είναι μία πόλη που βρίσκεται στη Δυτική Αυστρία και αποτελεί και πρωτεύουσα του ομόσπονδου κρατιδίου του Σάλτσμπουργκ. Γενικότερα το Σάλτσμπουργκ αποτελεί ένα πολύ σημαντικό σταυροδρόμι μεταξύ βορρά και νότου. Πρόκειται για μία τοποθεσία με ιδιαίτερα σημαντική, τόσο εμπορική όσο και τουριστική σημασία. Εκεί γεννήθηκε και ο μουσικοσυνθέτης Μότσαρτ.

Ετυμολογία:



Το Σάλτσμπουργκ ήταν ιδιαίτερα πλούσιο όσον αφορά το ορυκτό αλάτι (στα γερμανικά salz). H πόλη προστατευόταν από το περίφημο κάστρο (στα γερμανικά burg), που σήμερα αποτελεί ένα πολύ σημαντικό αξιοθέατο.

Πότε να πάω;



Ιδανική περίοδος για να πραγματοποιήσεις το ταξίδι σου στο Σάλτσμπουργκ είναι κατά τη διάρκεια των χειμερινών μηνών, κυρίως μεταξύ Νοεμβρίου και Φεβρουαρίου.

Πώς να πάω;



Η εύκολη λύση για να μεταβεί κανείς στο Σάλτσμπουργκ από την Ελλάδα είναι με αεροπλάνο. Αν κάνεις κράτηση εγκαίρως για αεροπορικό εισιτήριο, τότε σίγουρα θα πετύχεις μία αρκετά οικονομική προσφορά. Μπορείς βέβαια, να πραγματοποιήσεις το ταξίδι στο Σάλτσμπουργκ με τρένο ή ακόμα και με αυτοκίνητο. Απλά να γνωρίζεις ότι με αυτό τον τρόπο θα χάσεις αρκετές ώρες, που θα μπορούσες να αξιοποιήσεις στον προορισμό σου.

Πού να μείνω;



Είναι χρήσιμο να γνωρίζεις ότι όσο πιο κεντρικά επιλέξεις να μείνεις τόσο πιο ακριβή θα είναι η τιμή. Οπότε γενικότερα προτείνεται η επιλογή κάποιας ξενοδοχειακής μονάδας που δεν είναι πολύ κοντά στο κέντρο. Η μεταφορά σου εντός της πόλης μπορεί να γίνει είτε με περπάτημα είτε με κάποιο μέσο συγκοινωνίας της περιοχής.

Γιατί να επιλέξω το Σάλτσμπουργκ ως προορισμό μου;

Καθώς θα περιπλανιέσαι στα σοκάκια του ιστορικού κέντρου του Σάλτσμπουργκ, θα έχεις την αίσθηση ότι οι δείκτες του ρολογιού έχουν σταματήσει κάπου ανάμεσα σε Μεσαίωνα και την Αναγέννηση. Υπάρχουν καθεδρικοί ναοί, πλατείες με αγάλματα, συντριβάνια και καλοδιατηρημένα κτίρια σε στυλ μπαρόκ. Ακόμη, υπάρχουν παλάτια τα οποία σίγουρα θα σε βοηθήσουν να νιώσεις πως είσαι στο μακρινό παρελθόν.

Αν ακόμα δεν έχεις πειστεί ότι είναι το απόλυτο μέρος με την αριστοκρατική φινέτσα και την κοσμοπολίτικη αύρα που μπορεί να σαγηνεύσει και τον πιο απιτητικό, τότε καλό είναι να θυμηθείς ότι στα τέλη του 18ου αιώνα ο πολύ διάσημος Γερμανός ταξιδευτής και συγγραφέας Alexander von Humboldt είχε αναφέρει ότι το Σάλτσμπουργκ μαζί με την Κωνσταντινούπολη και τη Νάπολη ανήκει στις τρεις ομορφότερες πόλεις του κόσμου. Ακόμα δεν έχεις πειστεί;

Το Σάλτσμπουργκ είναι η πιο τουριστική πόλη της Αυστρίας, μετά τη Βιέννη. Κάθε χρόνο την επισκέπτονται πάνω από ενάμιση εκατομμύριο τουρίστες. Αξίζει να σημειωθεί ότι έχει βραβευθεί ως ένας από τους δημοφιλέστερους προορισμούς σε ολόκληρη την Ευρώπη. Δεν είναι τυχαίο το γεγονός ότι συγκαταλέγεται στα πέντε πιο αγαπημένα ευρωπαϊκά χειμερινά θέρετρα των Ελλήνων τουριστών. Όταν βρεθείς στο Σάλτσμπουργκ, θα διαπιστώσεις ότι χωρίζεται στη μέση από τον ποταμό Salzach και κατακλύζεται από την παρουσία της γενναιόδωρης αλπικής φύσης με ψηλές οροσειρές, λίμνες, παραμυθένιες και ουτοπικές κοιλάδες και γραφικά χωριά, αλλά και πολυτελή resorts!

Σημαντικό μέρος για να επισκεφτείς στο Σάλτσμπουργκ είναι το Μουσείο Μοντέρνας Τέχνης. Είναι σύγχρονο, μινιμαλιστικό με εκθέματα του 20ου και του 21ου αιώνα. Αν όμως η μοντέρνα τέχνη δεν είναι το δυνατό σου σημείο, τότε κάλλιστα μπορείς να γευματίσεις στο «Μ32», εστιατόριο του Μουσείου Μοντέρνας Τέχνης. Είναι ένας αρκετά εκκεντρικός χώρος γαστρονομίας με σημείο αναφοράς το ταβάνι, καθώς από κει κρέμονται κέρατα ελαφιού.

Ένα ακόμη σημείο άξιο επισκέψης στο Σάλτσμπουργκ είναι το κάστρο Hohensalzburg. Είναι ένα από τα μεγαλύτερα σε όλη την Ευρώπη. Παραμένει ανοιχτό από Ιανουάριο μέχρι Απρίλη και από Οκτώβριο μέχρι Δεκέμβριο. Αν θέλεις, μπορείς να χρησιμοποιείς τελεφερίκ, αλλιώς μπορείς να εισέλθεις από την κεντρική είσοδο του Κάστρου.

Μπορείς επίσης να πας στο λαογραφικό μουσείο. Προτείνεται να βγάλεις την κάρτα Salzburg Card, με την οποία έχεις ελεύθερη είσοδο στα μουσεία, στα κάστρα και δωρεάν κρουαζιέρα στον ποταμό Salzach. Ακόμη, έχεις απεριόριστη χρήση αστικών συγκοινωνιών. Σίγουρα συμφέρει!

Είτε ταξιδεύεις μόνος σου, είτε μαζί με παιδιά μία επίσκεψη στο Μουσείο Παιχνιδιού θα είναι μία ευχάριστη νότα στο ταξίδι σου. Είναι ένας χώρος 800 τετραγωνικών μέτρων που διαθέτει τη μεγαλύτερη συλλογή παιχνιδιών σε όλη την Αυστρία. Έχει κούκλες, τρένα, παιχνίδια από ξύλο, στρατιωτάκια, εκπαιδευτικά παιχνίδια. Ακριβώς δίπλα από το μουσείο είναι ο βράχος Monchsberg, που χτίστηκε πριν από 300 χρόνια περίπου και χρησιμοποιούνταν για να δένουν τα άλογα τους οι ταξιδιώτες προτού εισέλθουν στην πόλη.

Τι δεν πρέπει με τίποτα να παραλείψω κατά την επίσκεψή μου;



Το 1890, ο ζαχαροπλάστης Paul Fοrst έφτιαξε μικρές σοκολατένιες μπάλες από πραλίνα και αμυγδαλόψιχα. Στις οποίες έδωσε το όνομα του Μότσαρτ (Mozart-kugeln). Απαραίτητο σουβενίρ στις αποσκευές κάθε επισκέπτη τα αυθεντικά χειροποίητα Mozartkugeln.

Από την πρώτη κιόλας στιγμή στο Σάλτσμπουργκ, θα διαπιστώσεις ότι η αριστοκρατική φινέτσα και η κοσμοπολίτικη αύρα είναι ικανές να σε σαγηνεύσουν. Αφέσου στη μαγεία και στο κλίμα που θα σε μεταφέρει κάπου ανάμεσα σε Μεσαίωνα και Αναγέννηση. Ζήσε την απόλυτη εμπειρία που είναι έτοιμο απλόχερα να σου προσφέρει το Σάλτσμπουργκ και σίγουρα δεν θα βγεις χαμένος!

Tips:

Δεν θα χρειαστεί να κάνεις κάποια μετατροπή στο συνάλλαγμα, καθώς χρησιμοποιούν ευρώ.

Το Σάλτσμπουργκ είναι μία ώρα πίσω.

Στην ευρύτερη περιοχή του Σάλτσμπουργκ λειτουργούν όχι ένα, όχι δύο, αλλά 51 χιονοδρομικά κέντρα!

Το ήξερες ότι ένα από τα πιο αγαπημένα μιούζικαλ όλων των εποχών η «Μελωδία της ευτυχίας» γυρίστηκε το 1965 στο Σάλτσμπουργκ; Kέρδισε πέντε Όσκαρ (καλύτερης ταινίας, σκηνοθεσίας, μουσικής, μοντάζ αλλά και ήχου). Πρόκειται για την ιστορία μιας Καλόγριας -της Μαρίας- η οποία αφήνει το μοναστήρι για να γίνει νταντά στα επτά παιδιά του βαρόνου Φον Τράπ, ενός αριστοκράτη χήρου.

Στο πρόσφατο παρελθόν, το 2008 η έπαυλη της οικογένειας Φον Τραπ, μετατράπηκε σε ξενοδοχείο δίνοντας την ευκαιρία στους λάτρεις της ρομαντικής ιστορίας να κοιμηθούν στα υπνοδωμάτια που κάποτε φιλοξενούσαν την διάσημη οικογένεια.

Πηγή άρθρου:

travelstyle.gr